Nígbà tí ó di òwúrọ̀ ọjọ́ kejì, bàbá mi jí ní kùtùkùtù ó lọ dúpẹ̀ lọ́wọ́ rẹ̀. Nígbà tí ó rí ọba, ó dọ̀bálẹ̀ gbalaja, ó ní, Kábíyèsí, ki Ọlọ́run bùn yín lẹ́mìí, kí Èdùmàrè jẹ́ kí ẹ pẹ́ ní orí ilẹ̀ ayé. Ikú kò ní pa yín, àrùn kò ní gbé yín dè, ẹ óò gbó ẹ óò tọ́, ẹ ó ṣe baba wa pẹ́ títí. Ẹ kú ináwó mi àná, ẹ kú aájò, ẹ kú ìtọ́jú wa. Mo fẹ́ kí ẹ mọ̀ pé ohun gbogbo tí ẹ ṣe wọn-ọnnì, èmi kọ́ ni ẹ ṣe é fún, ẹ ṣe fún Ọlọ́run Ọba. Ó dá mi lóju’pé bí òṣìkà ti ń bọ̀ wáá kèrè ìkà, bẹ́ẹ̀ náà ni ẹni rere ń bọ̀ wáá jèrè ohun rere. Mo mọ nǹkan tí ẹ ṣe fún mi, èrè yín sì ń bẹ ní ọwọ́ Ẹlẹ́dàá ohun gbogbo, àǹfààní yín ń bọ̀ láti ọ̀run alákeji. Ojò ìbùkùn ṣú dẹ̀dẹ̀, yóó sì rọ̀ lé orí yín. Kábíyèsí, ẹ kíyèsí àwọn kòkòrò tí í máa jẹ ohun ọ̀gbìn wọn-ọnnì, bì wọ́n ti ń ba iṣu jẹ́, tí wọ́n ń ba ọ̀gẹ̀dẹ̀ jẹ́, tí wọn kò sì jẹ́ kí àgbàdo yọ ọmọ, òwe ni Olódùmarè ń pa fún wa nì, nítorí bẹ́ẹ̀ gẹ́gẹ́ ni àwọn aláìmoore ri, kòkòrò búburú ni wọ́n, wọ́n á bẹ̀rẹ̀ sí jẹ ọmọnìkejì wọn ní gbòǹgbò, kí onítọ̀hún máa baà lè dàgbà sóké, kí òun baà dúró sí ojú kan bi adágún omi. Ẹni tí a ṣe lóore tí kò mọ̀ ọ́n dàbí ẹni tí a gbà kúrò lọ́wọ́ ìjàǹbá tí ó rí àrẹ̀mọkùnrin ẹni tí ó tún yin ìbọn sí i, ìdájọ́ eléyìínì kò sí lọ́wọ́ ènìyàn, ó wà lọ́wọ́ Ọlọ́run Ọba. Kábíyèsí, mo mọ oore tí ẹ ṣe fún mi, ki Olódùmarè jẹ́ kí n lè fi hàn yín nípa ìwà mi pé ipò pàtàkì ni ẹ wà ní góńgó orí ọkàn mi.
Nigba ti o di owuro ojo keji, baba mi ji ni kutukutu o lo dupe lowo re. Nigba ti o ri oba, o dobale gbalaja, o ni, Kabiyesi, ki Olorun bun yin lemii, ki Edumare je ki e pe ni ori ile aye. Iku ko ni pa yin, arun ko ni gbe yin de, e oo gbo e oo to, e o se baba wa pe titi. E ku inawo mi ana, e ku aajo, e ku itoju wa. Mo fe ki e mo pe ohun gbogbo ti e se won-onni, emi ko ni e se e fun, e se fun Olorun Oba. O da mi loju’pe bi osika ti n bo waa kere ika, bee naa ni eni rere n bo waa jere ohun rere. Mo mo nnkan ti e se fun mi, ere yin si n be ni owo Eledaa ohun gbogbo, anfaani yin n bo lati orun alakeji. Ojo ibukun su dede, yoo si ro le ori yin. Kabiyesi, e kiyesi awon kokoro ti i maa je ohun ogbin won-onni, bi won ti n ba isu je, ti won n ba ogede je, ti won ko si je ki agbado yo omo, owe ni Olodumare n pa fun wa ni, nitori bee gege ni awon alaimoore ri, kokoro buburu ni won, won a bere si je omonikeji won ni gbongbo, ki onitohun maa baa le dagba soke, ki oun baa duro si oju kan bi adagun omi. Eni ti a se loore ti ko mo on dabi eni ti a gba kuro lowo ijanba ti o ri aremokunrin eni ti o tun yin ibon si i, idajo eleyiini ko si lowo eniyan, o wa lowo Olorun Oba. Kabiyesi, mo mo oore ti e se fun mi, ki Olodumare je ki n le fi han yin nipa iwa mi pe ipo pataki ni e wa ni gongo ori okan mi.